**Fiatalok a városért cím díjazottjai**

**2016.12.21.**

**Storcz Jázmin –** A helyi óvoda által szervezett „Elkészülni, vigyázz, rajt!” elnevezésű sportversenyen a kerékpár versenyszámban korosztályában I. helyezést ért el.

Az óvodások helyi rajzversenyein több esetben is díjazták Jázmin munkáit.

Nyár elején a Völgység Lovas Egyesület családi napján megrendezett Lovas tornán II. helyezést ért el.

Május 13-án 2. alkalommal megrendezett Bor- Maratonon részt vett.

Az idei medinai mesetalálkozón Jázmin II. helyezést ért el aParaszt meg az ördög imént hallott meséjével.

**Vida-Szaksz Lili -** – A Bátaszéki Kanizsai Dorottya Általános Iskola Alapfokú Művészeti Iskolájának zeneiskolai növendéke. Gitár tanszakos, az utóbbi évek egyik legjobb teljesítményű zeneiskolai tanulója, ezt számos szerepléssel bizonyította:

* vasutas nyugdíjasoknál többször is műsort adott
* növendékhangversenyeken, egyéb kulturális rendezvényeken, iskolai ünnepségeken rendszeres fellépő.

Szorgalmas, segítőkész, mindig lehet rá számítani

**Bozsolik Zsófi –** a II. Géza Gimnázium és a helyi általános iskola Zeneiskolai növendéke. Sokéves, szorgalmas zeneiskolai tanulmány és munka van már fiatal kora ellenére a háta mögött. Emellett kimagasló teljesítmény jellemzi középiskolai tanulmányait.

Évek óta a *Bátaszéki Ifjúsági Fúvószenekar fuvolistája* és pikoló hangszeres játékával is színesíti a zenekar előadásait.

* kamarazenei teljesítménye is kiemelkedő;
* alsóbb éves zeneiskolás növendékeket szívesen támogat,
* zenekari munkájával, ill. szólófellépéseivel színesíti az oktatási intézménye és Bátaszék város kulturális életét.
* a felnövekvő ifjú zenészek méltán választhatják példaképüknek;
* sok éve kitartóan táncol a Heimat Német Nemzetiségi tánccsoportban, igazi közösségi ember.

**Elekes Fanni -** a bajai német nemzetiségi nyelvű gimnázium diákja, de a bátaszéki zeneiskolai tanulmányokat nem hagyta abba ma is szorgalmas növendéke a helyi művészetoktatásnak.

Ő is kitűnő tanuló. Évek óta a *Bátaszéki Ifjúsági Fúvószenekar fuvolistája.*

* kamarazenei és egyéni teljesítménye is kiemelkedő, a fuvola mellett zongorán is ügyesen játszik, hangszeres zenei tudásával a város kulturális életét színvonalasabbá teszi;
* alsóbb éves zeneiskolás növendékeknek szívesen segít,
* az ifjú zenészek őt is nyugodtan választhatják példaképül;
* sok éve kitartóan táncol a Heimat Német Nemzetiségi tánccsoportban, ennek a közösségnek is építő tagja.

**Skorday Lilla -** a II. Géza Gimnázium diákja. Sok éve kitartóan zenél, és gyarapítja tudását ebben a művészeti ágban. Mind e mellett szép tanulmányi eredményt tud felmutatni.

Évek óta a *Bátaszéki Ifjúsági Fúvószenekar* tagja trombita és tenorkürt játékával gazdagítja a zenekar előadásait és a város közművelődési rendezvényeit.

* kamarazenei teljesítménye is kiemelkedő;
* alsóbb éves zeneiskolás növendékeknek örömmel mutatja meg azokat a technikai fogásokat, amik neki a kisujjában vannak,
* sok éve kitartóan táncol a Heimat Német Nemzetiségi tánccsoportban, követve azt a családi hagyományt, melyet édesanyjától és testvéreitől láthatott.

**Schroth Kinga** - középiskolás tanuló, zeneiskolai fuvola szakos növendék

* az elmúlt években felkészült különböző zenei megmérettetésekre, és azokon maximálisan helytállt.
* kimagasló a teljesítménye a tanulmányok terén is;
* évek óta a *Bátaszéki Ifjúsági Fúvószenekar tagjaként zenél;*
* zenekari munkájával, ill. szólófellépéseivel színesíti oktatási intézményének és kis városunk kulturális életét.

Kinga sport tevékenysége is kimagasló, a Bátaszéki Sport Egyesület Kosárlabda szakosztályának egyik meghatározó játékosa az U14-es lány serdülőcsapatban. Szinte minden edzésen részt vesz.

A precizitás a mérkőzéseken nyújtott teljesítményében is megmutatkozik. Ügyes, A labdaszerzésben is élen jár. Szorgalma, az alázatos munkavégzése, kitartása társai és a fiatalabb kosarasok számára is követendő példa. A város rendezvényein aktív résztvevő, idén ott volt a Bor Maratonon, a Városi Triatlonon és a Nagycsaládosok által szervezett programon is.

**Káldi Kata** – a helyi művészeti iskola festészet szakos növendéke. Kata rajz iránti elkötelezettségét az is mutatja, hogy első és második osztályban rajzszakkörös volt, majd ezt követte négy év a művészeti iskola festészet tanszakán. Kiváló képességű, szorgalmas tanuló, munkáin folyamatos fejlődés látható. Szereti a munkaigényes grafikát, aprólékosan kidolgozza a felületeket, bátran ötvözi a különböző technikákat egy képben. Rendszeresen és eredményesen vesz részt a különböző szintű rajzpályázatokon. Már három alkalommal díjazták a Nemzeti Fejlesztési Minisztérium Európai Mobilitási Hét alkalmából kiírt nemzetközi szintű rajzversenyen. A Fővárosi Szabó Ervin könyvtár országos rajzpályázatán is kiemelték és kiállították az alkotását. Legutóbb a szekszárdi Babits iskola versenyén külön díjat kapott.

**Tóth Eszter -** középiskolai tanuló művészeti iskolában táncművészeti szakon.

Óvodás kora óta táncol. Nyolc évig volt tanulója a művészeti iskola tánctagozatának. Ez idő alatt több országos tanulmányi modern,- és kortárstánc verseny, dobogós helyezettje lett.

2012-ben első helyen nyert felvételt a Pécsi Művészeti Szakközépiskola és Gimnázium tánctagozatára. Pécsi évei alatt több ízben nyert arany és ezüstérmet a Táncpedagógusok Országos Szövetsége által megrendezett versenyeken.

2014/2015-ös tanévben szerepet kapott a Pécsi Nemzeti Színház „Kripli” című darabjában.

Idén a Diótörő című balett előadásban látható a Pécsi Nemzeti Színház színpadán.

Eszter rendkívül jó adottságokkal rendelkező táncos. Alkati és fizikális képességein túl, kitartása, szorgalma és alázata az, ami a táncművészeti pályán tartja őt.

**Bozsolik Ákos –** aBátaszéki Kanizsai Dorottya Általános Iskola példamutató magatartású, kiváló szorgalmú tanulója. Osztályközösségének vezető személyisége. Az iskola és városunk kulturális életének is aktív tagja, a Felvidéki Tánccsoport táncosa.

Iskolánkat rendszeresen képviseli városi, megyei és országos matematika versenyeken.

A BSE Úszó Szakosztályának és a Kosárlabda Szakosztálynak is tagja, az iskolai sportélet állandó résztvevője. Nagy teherbírású versenyző. Rendkívül jó hát és gyorsúszó, dobogós eredményei is ezt támasztják alá a helyi versenyeken éppúgy, mint a megyei megmérettetéseken.

Ákos tagja volt a történelmet író gyorsváltó csapatnak, akik az ország második legjobbjai lettek.

Eredményei, helyezései, amellyel hozzájárult az iskola és Bátaszék jó hírnevének növeléséhez:

* Kosárlabda Regionális Serdülő Bajnokságon második helyezett
* Kanizsai Dorottya Úszóverseny rendszeres dobogós helyezettje
* Miskolci Diákolimpia döntős csapatának tagja
* a Tolna Megyei Tehetséggondozó Alapítvány Bátaszéki Matekversenyében évfolyamának legjobbja
* a bonyhádi Orchidea Levelező Matematikaverseny és a II. Géza Gimnázium Által szervezett Matematika verseny rendszeres résztvevője

**Fodermayer Anna -** kivételes szorgalmú általános iskolai tanuló, tanulmányi eredménye minden évben kitűnő. A rá bízott feladatokat pontosan teljesíti, társaival szemben segítőkész, barátságos. Mindig a maximumra törekszik, a tanulmányi versenyek iskolai fordulóiban ezért mindig az első három helyezett között van.

Érdeklődése a sport iránt abban mutatkozik meg, hogy hetente két alkalommal úszóedzésen vesz részt. Edzője szerint az úszó szakosztály ifjú reménysége. Minden úszásnemben bevethető versenyző. A Szekszárd Városkörnyéki úszó diákolimpián háromszor állhatott fel a dobogó legmagasabb fokára.

**Frányó Zorka -** példamutató magatartású, kiváló szorgalmú tanuló. Lelkiismeretes, kitartó és megbízható tanuló. Osztályközösségének központi, vezető személyisége. Az iskola és városunk kulturális életének is aktív tagja.

A Művészeti Iskola Modern tánc tagozatára jár elsős korától. Kiemelkedően jó a mozgásmemóriája, a térhasználata, a stílusérzéke és a technikai felkészültsége is.

A rajztagozaton is kiemelkedő személyiség, idő- és munkaigényes alkotásaival országos, megyei és városi eredményeket is tudhat magáénak. Alkotásait kitartó munkával, aprólékossággal készíti, művein megmutatkozik rajztehetsége.

Eredményei:

* a Művészetek Háza homlokzatára kivetített terve díjazásban részesült
* a Szekszárdi Babits Mihály Általános Iskola megyei rajzversenyén II. helyezést ért el
* a Budapesti Szabó Ervin Könyvtár „Mi lenne ha” című országos pályázaton kiemelkedő munkáját kiállították és díjazták
* Országos Tanulmányi Modern Tánc Versenyen II. helyezett lett „Egy cseppnyi szeretet” duó produkcióért
* Apáczai Modern Tánc Verseny I. helyezettje volt.

**Géhringer Kincső -** 6.b osztályos tanuló

Évek óta kimagasló tanulmányi eredményeket ér el. Segítőkész, munkáját mindig pontosan, precízen végzi. Matematikából rendszeresen old meg versenyfeladatokat. Iskolánkban az elsők között teljesít a matematika és magyar versenyeken egyaránt.

A bátaszéki kosárlabda szakosztály aktív tagja. Rendszeresen jár edzésekre.

Kimagasló a teljesítménye és a kitartása rajzból is. Kincső első osztálytól rajztagozatos. Kreativitás, alapos kidolgozottság jellemzi munkáit. Az idei tanévtől a művészeti iskola festészet tagozatára is jár. Rendszeresen részt vesz rajzpályázatokon. Tavaly a szekszárdi Babits Művelődési Ház "Tolna megyei gyermekrajz versenyén" különleges képalakításáért különdíjat kapott. Sokat tesz az osztályközösségért, az iskolai diákönkormányzat tagja, szívesen segít a gyengébbeknek.

**Palásti Anna -** 8. b osztályos tanuló. Magatartása példamutató, tanulmányi eredménye kimagasló.

A II. Géza Gimnázium által szervezett matematika verseny aktív résztvevője. A Tolna Megyei Matematika Tehetséggondozó Alapítvány által szervezett matematika verseny I. fordulóján első helyezést ért el.

Művészeti iskolánk festészet tagozatának tagjaként számos sikert ért el, legutóbb a Babits Iskola pályázatán II. helyezett lett.

**Szabó Dalma -** 6.b osztályos tanuló

Az évfolyam kiemelkedő teljesítményt nyújtó, kitűnő tanulója. Példamutató a magatartása és a szorgalma. Sokat tesz az osztályközösségért.

Matematikából rendszeresen old meg versenyfeladatokat, levelező és több fordulós versenyeken is részt vesz. Iskolánkban szervezett versenyeken az elsők között teljesít matematikából éppen úgy, mint magyarból.

Kimagaslik a teljesítménye rajzból is. Dalma első osztálytól rajztagozatos. Elhivatottságát mutatja, hogy két évet járt rajzszakkörre és már negyedik éve a művészeti iskola festészet tanszakán aktív résztvevő. Magas szintű rajztudás, kitartó munkabírás jellemzi. Ötletes, képein a színek összhangját bravúrosan teremti meg. Számtalan rajzpályázati eredmény birtokosa. Alkotásait eddig öt alkalommal állították ki, és díjazták országos rajzversenyeken:

* az Ösvény Oktató Központ "Égig érő fa" elnevezésű pályázatán dobogós helyezett lett,
* a B.M, Országos Katasztrófavédelmi Főigazgatósága által meghirdetett: "A Duna másik arca" pályázaton, valamint, a Magyar Közút ZRT. "Álomút" című pályázatán kiemelkedő teljesítményéért díjazták.
* Dalma a COOP "Szeretsz mozogni?" felhívással meghirdetett megyei pályázat nyertese.

**Váradi Anikó -** 8. b osztályos tanuló. Magatartása példamutató, tanulmányi eredménye kimagasló. Kitartó, szorgalmas tanuló. A művészeti ágak közül a rajz területén ért el nagyobb sikereket. A megyei kiállításokon rendszeresen szerepelnek a rajzai. A Művészetek Háza fényvetítésén díjazott volt.

**Szabó Barnabás –** A II. Géza Gimnázium 12.B osztályos diákja. A Pántlika Zenekar tagjaként Géza-gálák, Géza-bálok, szalagtűző ünnepélyek valamint városi események rendszeres fellépője. Kiemelkedő kulturális tevékenyégével hozzájárult a gimnáziumi és a városi rendezvények színvonalának emeléséhez, az iskola hírnevének öregbítéséhez. Tanulmányi eredményével is kiemelkedik osztálytársai közül, előrehozott középszintű érettségi vizsgát tett informatika tantárgyból, jeles eredménnyel, ez sikeres ECDL vizsgának számít.

**Ludwig Róbert -** 12.B osztályos tanuló. Az atlétika és a karate sportágakban kiemelkedő eredményeket ért el. 2014-ben az országos diákolimpia döntőjében 110 m gátfutásban aranyérmet szerzett. A karate sportágban országos és világversenyeken ért el kiemelkedő eredményeket. **A Wado-Kai karate stílus kontinensviadalán az angliai Readingben junior Európa-bajnok, majd 2016-ban a felnőttek mezőnyében Európa-bajnoki bronzérmes lett. Kiváló sportoló, de tanulmányi eredményével is kiemelkedik osztálytársai közül.**

**Ember Diána Magdolna -** 12. A osztályos tanuló. Tehetséges, szorgalmas diák, aki minden évben kitűnő tanulmányi eredményt ért el. Előrehozott középszintű érettségit tett informatika és német nyelv tantárgyakból jeles eredménnyel. A középszintű jeles informatika érettségivel ECDL vizsgát szerzett. Német nyelvből középfokú nyelvvizsgát tett. A tudományos diákkör tagja, aktív résztvevője a programoknak. A „Múltba néző” címmel meghirdetett történelem verseny megyei 3. helyezettje volt.

**Göbl Gabriella -** 12. A osztályos tanuló. Tanulmányi eredménye jeles vagy kitűnő volt az évek során. Előrehozott középszintű jeles érettségit tett informatika tantárgyból, amellyel ECDL vizsgát szerzett. Angol nyelvből is sikeres nyelvvizsgát tett. Német nyelvből pedig emelt szintű jeles érettségit tudhat a magáénak, ezzel német nyelvből is megszerezte nyelvvizsgát. A Bajai Fiatalok Színházának tagja. A Géza napi megyei szavalóversenyen harmadik helyezett lett.

**Péter Anita -** 12. A osztályos tanuló. Jó tanulmányi eredményei mellett informatikából előrehozott érettségit tett. Angol nyelvből nyelvvizsgát szerzett, majd emelt szintű érettségit tett jeles eredménnyel. Német nyelvből előrehozott emeltszintű érettségit tett jeles eredménnyel, megszerezve ezzel német nyelvből is a nyelvvizsgát. Évek óta angolból megyei versenyeken is részt vesz szép eredménnyel. Megyei helyesírásversenyeken rendszeresen képviselte iskolánkat.

**Berényi Szilveszter -** A helyi Általános iskola 6.a osztályos tanulója. A futball szeretete családi hagyomány, mert édesapja is hosszú éveken keresztül, az egyesület tagjaként focizott. Szilveszter már első osztályos korában szerepelt az iskola csapatában, Faidt József tanár úr irányítása alatt. Gyorsaságával, elszántságával kitűnt csapattársai közül. A BSE edzésein Botos Tamástól, Samu Pétertől, Tóbi Istvántól leste el az alapokat. Most az U13-as csapat meghatározó játékosa és az U14-s bajnokságban is rendszeresen játszik. Edzője Varjas Zoltán ajánlására már a Tolna megyei válogatott tagjának mondhatja magát, ahol kéthetente tart edzést és játszik mérkőzéseket más megyei csapatokkal. Itt megvan az esély arra, hogy „Szilike” neve, akár egy nagyobb klub megfigyelőjének noteszába is bekerüljön.

**Varjas Balázs Bence –** már egészen fiatalon megmutatta tehetségét a labdarúgásban. Az iskolai csapatban és a BSE keretein belül minden edzésen ott volt. Edzői Faidt József, Botos Tamás, Samu Péter, Tóbi István kiemelték a sportág iránti szeretetét. Iskolai munkája, szorgalma és iskolai érdemjegyei ugyanazt az odafigyelést tükrözik, mint a sportteljesítménye. Igazi csapatember! Cukorbeteg gyermekként, pozitív hozzá állásával mindenkinek példát mutatva segít társainak az edzéseken, mérkőzéseken. Bemutatja, megmutatja, hogyan kell elvégezni az adott feladatokat. Az U13-s Bozsik program csapatában és az U-14-s megyei bajnokságban is rendszeresen játszik. A mérkőzéseken az egyik legmozgékonyabb játékos. Bárki bármikor fordulhat hozzá segítségért.

**Mórocz Ákos -** a szekszárdi Garay gimnázium tanulója, a Karate Szakosztály junior korosztályú versenyzője. Meghatározó vezéregyénisége a csapatnak, olyan versenyző aki rangosabb versenyeken elindítható akár a magasabb U21 korosztályban is. Ákos 2016-ban harmadszor is bejutott Magyarország legnagyobb versenyére, a Budapest Open döntőjébe. Ezúttal már másod ízben meg is nyerte. A Belgiumban megrendezett Wado-Kai Karate Európa Bajnokságon 3. helyezést ért el.

**Gáll Péter -** a II. Géza gimnázium tanulója, a Karate Szakosztály egyik legeredményesebb kadet versenyzője. 2016-ban több rangos versenyen állhatott fel a dobogóra. A Tatami Kupát tavasszal megnyerte, de rendre hozta az aranyérmeket a nemzeti bajnokságokról is. A Belgiumban megrendezett Wado-Kai Karate Európa Bajnokságon ezüstérmes lett.

**Kiss Bánk Botond -** az ifjúsági korosztály egyik legkiemelkedőbb, lehetetlent nem ismerő versenyzője. Nála minden edzés egy újabb verseny, és minden verseny egy újabb edzés a még jobb formához. Akarása és küzdeni tudása az évben többször eljutatta a legjobbak közé. A Budapest Open döntőjébe jutva történelmet írt, mert korábban senkinek sem sikerült Bátaszékről ebben a korosztályban ilyen eredményt elérnie. A Belgiumban megrendezett Wado-Kai Karate Európa Bajnokságon egy ezüst és egy bronzérmet szerzett.

**Nagy-Jánosi Botond -** a gyermek karate sportolók egyik legeredményesebb versenyzője. A stílusversenyeket rendszeresen megnyerte a 2016-os évben, és a Magyar Bajnokságon is dobogóra állhatott. Rendkívül jó taktikai érzékének köszönhetően képes az utolsó pillanatban is mérkőzést fordítani. Legnagyobb 2016-os sikerét a Wado Magyar Bajnokságot pont a születésnapján nyerte meg, ez azt jelentette, hogy aznap ő volt a korosztály legfiatalabb versenyzője, de két aranyérem megszerzésével a legsikeresebb is.

**Kaszás Maja -** a II. Géza gimnázium diákja. Jeles tanulmányi eredménye mellett kiemelkedő közösségi munkát végez. Előrehozott középszintű érettségit tett informatika tantárgyból. Német nyelvből jeles eredménnyel emelt szintű érettségit tett, megszerezve ezzel a középszintű nyelvvizsgát. A II. Géza Gimnázium diákjai Eufrozina királynőnek választottak, ennek következében részese lett a városi rendezvényeknek. Maja a Karate Szakosztály legeredményesebb női versenyzője. Évek óta rendre hozza a legrangosabb eredményeket. A küzdőtéren is igazi egyéniség, mérkőzéseit imádja a közönség. A Belgiumban megrendezett Wado-Kai Karate Európa Bajnokságon egy bronzérmet szerzett.

**Mattenheim Bálint -** a II. Géza gimnázium diákja, a bátaszéki úszócsapat egyik meghatározó embere. Kiváló hát és gyorsúszó. Ebben az évben sikerült három kategóriában is eljutnia az országos diákolimpiára, és történelmet írva megszerezte a bátaszéki csapat első országos egyéni érmét. 100 méteres hátúszásban a 3. helyen végzett. Továbbá tagja volt a 2. helyezett fiú gyorsváltó csapatnak.

**Fekete András -** az utóbbi években kezdi szárnyait bontogatni, egyre intenzívebb edzésmunkát végez. Nagyon jó vegyes úszó, minden számban bevethető. A hazai versenyek rendszeres dobogósa. Andris volt a fiú gyorsváltó csapat legfiatalabb tagja, jól teljesített ifjú kora és kis termete ellenére, felnőtt a feladathoz.

**Farkas András -** az úszócsapat egyik legrégebbi tagja. Azt a generációt képviseli, akik első ún. úszótanfolyam résztvevői voltak, majd egyesületi szinten folytatták az úszást. Andris részese volt a szakosztály fejlődésének, és ő maga is a csapattal együtt gyarapította tudását. Az idők folyamán kiváló mell és hátúszóvá érett. Ő is tagja volt az országos 2. helyezett gyorsváltó csapatnak.

**Cseresnyés János –** a BSE Kosárlabda szakosztályban folyó munkának, aktív tagja. Az U12 és U16 - os korosztály dobóedzésein segíti a technikai fejlődést. Példamutató a kitartása, a szorgalma, ez társai és a fiatalabbak számára követendő lehet. Mindezek mellett a felnőtt csapatot is erősíti fiatalos lendületével. A szakosztályon keresztül városi rendezvények aktív résztvevője, ilyen például a várostisztítás, vagy a családi nap. A közel jövőben célja az edzői képesítés megszerzése és így a városunkban megkezdett utánpótlásképzés segítése. János olyan agilis, elhivatott játékos, akinek távlati céljai között szerepel, hogy a bátaszéki kosárlabda sport fennmaradjon és töretlenül fejlődjön.

**Gáll Kristóf -** kitűnő tanuló, tanulmányi versenyek rendszeres résztvevője, ahol jó helyezéseket ér el. Bátaszék sportéletéből is jócskán kiveszi a részét, az úszás mellett heti három kosárlabdaedzésen vesz részt, itt jól dolgozik, fegyelmezett, és ezt már a mérkőzéseken is kamatoztatja. A 2015/16- os kosárlabdaszezonban csapata sikereihez nagyban hozzájárult. A Bátaszéki rendezésű triatlon versenyen idén két csapattársával a korcsoportjuk élén végeztek. Részt vett a Bátaszéken áthaladó Bor maraton futáson is! Négy éve zongorázik, a hangversenyek állandó szereplője.

**Werner Anna -** a Bátaszéki Sakk Klub meghatározó játékosa. Negyedik táblásként kezdte a megyei sakkcsapat-bajnokságban, az utolsó két évben viszont már ő volt a csapat első táblása. Óriási szerepe van abban, hogy városunk együttese előbb harmadik, majd pedig második lett a megyei csapatbajnokságban. Az országos diákolimpiákon két első és egy második helyezést ért el. Az országos bajnokságokon egy ezüst és egy bronzérmet szerzett egyéniben, egy bronzérmet pedig csapatban. Magyarországot egy Európa-bajnokságon és egy Európai Uniós bajnokságon képviselte egyéniben, csapatban pedig a 16 éven aluliak nemzetközi sakkolimpiáján volt magyar válogatott. A Bátaszéki Sakk Klub mellett rendszeresen szerepelt a Decs NB I/B-s és NB II-es csapatában is.

A sokszoros "Tolna megye legjobb sakkozónője" címmel rendelkező, szintén bátaszéki Rudolf Anna után az utolsó két évben már Werner Anna kapta ezt a rangos díjat.

A Vicze János Sport Közalapítvány idén Werner Annát is kitüntette "Bátaszék város jó tanuló jó sportolója" díjával a középiskolás kategóriában.

Anna bátaszéki középiskolai tanulmányait idén fejezte be, végig kitűnő eredménnyel. Jelenleg az ELTE-én pszichológiát tanul.

**Mácsai Viktória -** 2013 óta a Legjobb Utcai CsapatEgyesület (Best Street Team) lelkes tagja. Minden egyesületi, illetve a város által szervezett rendezvényen (Városi Majális, városszépítés, Bornapok, Karácsonyi műsor, stb.,) részt vesz. Csapat és egyéni versenyzőként is megállja a helyét. 2015-ben a Magyar Látványtánc Sportszövetség által rendezett Országos Bajnokságon 2. helyezett volt, az Európa Bajnokságon szintén 2. helyezést ért el.

2016-ban az Országos Bajnokságon 3., majd Szlovákiában az Európa Bajnokságon feljutott a dobogó legtetejére.

Viki sérülései ellenére minden helyzetben mosolyogva a maximumot nyújtja, e mellett a tanulmányait sem hanyagolja el.

Megbízható versenyző akár csapatban, akár szólóban áll színpadra.

**Simon Krisztina -** a bátaszéki mazsorettek Twister csoportjának a tagja, már 16 éve. Nagycsoportos óvodás volt, amikor először fogott mazsorett botot a kezébe, és azóta is nagy barátságban van ezzel az eszközzel. A csetlő-botló, bal lábát kereső kislányból a bottal csodákra képes felnőtt lett, aki a főiskola mellett sem hagyta abba kedvenc sportját. Kitartó, szorgalmas, lehetetlent nem ismerő ember. Mindig részt vett a munkában, akkor is, ha a várostól, akkor is, ha vidékről kérték a Mazsorettek fellépését. Akkor is a csapattal tartott, ha Szlovákiába, Erdélybe, Németországba kellett elvinni a mazsorettek hírét. Örömmel osztotta meg másokkal tudását, és büszkén képviselte városunkat.

Számtalan versenyen ért el a csoporttal szép eredményt és ilyenkor idejét, energiáját sosem sajnálta.

Ma már ő is részt vesz az utánpótlás nevelésében és hatodik éve tanítja a kisebbeket, nagy lelkesedéssel. Mindig van véleménye, ami mellett kitartóan kiáll, temperamentumos egyéniségével hozzájárul a csoport fejlődéséhez.